KIRJALLINEN KYSYMYS E-0511/03 esittäjä(t): María Rodríguez Ramos (PSE) komissiolle. Tarttuvien spongiformisten enkefalopatioiden valvontaohjelma.



Virallinen lehti nro 242 E , 09/10/2003 s. 0142 - 0143



KIRJALLINEN KYSYMYS E-0511/03 esittäjä(t): María Rodríguez Ramos (PSE) komissiolle (24. helmikuuta 2003) Aihe: Tarttuvien spongiformisten enkefalopatioiden valvontaohjelma Kuten komissio ilmoitti vastauksessaan kirjalliseen kysymykseen H-0896/02(1), tarttuvien spongiformisten enkefalopatioiden valvontaohjelmassa Espanjalle myönnetyn määrärahan vähentäminen johtui yhteisön testikohtaisen osuuden vähentämisestä. Onko vähennys tehty myös muille jäsenvaltioille myönnettyihin määrärahoihin? Onko Espanjan saamien määrärahojen vähentäminen johtunut vuodelle 2002 myönnettyjen varojen alikäytöstä, joka on aiheutunut siitä, että kaikkia kaavailtuja testejä ei ole suoritettu? Onko muiden jäsenvaltioiden saamaa rahoitusta lisätty sen jälkeen kun on osoitettu, että ne suorittavat enemmän testejä? Voiko komissio toimittaa tiedot rahoituksen uudelleen jakamisesta 15 jäsenvaltion kesken? (1) 11.12.2002 annettu kirjallinen vastaus. David Byrnen komission puolesta antama vastaus (28. huhtikuuta 2003) Jäsenvaltioille vuodeksi 2003 myönnetty enimmäisrahoitusosuus tarttuvien spongiformisten enkefalopatioiden (TSE) valvontaohjelmia varten vahvistetaan tiettyjen jäsenvaltioiden vuodeksi 2003 esittämien TSE:iden valvontaohjelmien hyväksymisestä ja yhteisön rahoitusosuuden vahvistamisesta 28 päivänä marraskuuta 2002 tehdyssä komission päätöksessä 2002/934/EY(1). Jäsenvaltioille vuodeksi 2003 myönnetyn enimmäisrahoituksen laskeminen perustui 10,5 euron enimmäisrahoitukseen testiä kohti ja siihen, kuinka monta testiä kussakin jäsenvaltiossa suoritettiin vuoden 2001 loppu- ja vuoden 2002 alkupuoliskolla. Vuoteen 2002 nähden enimmäisrahoitusta vähennettiin eri jäsenvaltioissa 730 prosenttia. Espanjan osalta vähennys oli 29 prosenttia. Jäsenvaltioille vuodeksi 2002 myönnetty enimmäisrahoitus perustui aluksi komission päätöksen 2001/854/EY(2) mukaisesti kunkin jäsenvaltion nautakannan suuruuteen. Rahoitusta lisättiin maaliskuussa 2002 komission päätöksellä 2002/246/EY(3), sen jälkeen kun pienten märehtijöiden valvontaohjelmaa oli laajennettu ja kun Itävallan ja Suomen valvontaohjelmiin oli tehty muutoksia. Jäsenvaltioiden kertomuksista kuitenkin ilmeni pian, että jotkin jäsenvaltiot olivat ylittäneet rahoitusosuutensa ja että toisaalta jotkin jäsenvaltiot olivat jättäneet osan siitä käyttämättä. Komission elintarvike- ja eläinlääkintätoimiston kertomusten mukaan naudan spongiformisten enkefalopatioiden (BSE) valvontaohjelma on kuitenkin yleensä toteutettu hyvin eikä ilman testejä tehdyistä eläinten teurastuksista ole tehty ilmoituksia. Näin ollen se, että kaikkia teurastettuja eläimiä ei olisi testattu, ei ole syy siihen, että joissakin jäsenvaltioissa testataan vuosittain pienempi osa täysikasvuisesta karjasta kuin muissa jäsenvaltioissa. Erot johtuvat sen sijaan siitä, että joissakin jäsenvaltioissa lehmiä kasvatetaan muihin jäsenvaltioihin verrattuna kauemmin, minkä vuoksi vuosittain teurastettavien osuus täysikasvuisen karjan kokonaiskannasta jää pienemmäksi kuin muissa jäsenvaltioissa. Vuodeksi 2002 myönnettyä rahoitusta tarkistettiin toistamiseen marraskuussa 2002 komission päätöksellä 2002/945/EY(4). Sen tarkoituksena on siirtää varoja niiltä jäsenvaltioilta, jotka eivät ole käyttäneet rahoitustaan täysimääräisesti, rahoitusosuutensa ylittäneille jäsenvaltioille. Tarkat tiedot kullekin jäsenvaltiolle vuosiksi 2002 ja 2003 myönnetystä rahoituksesta näkyvät taulukosta, joka on lähetetty arvoisalle parlamentin jäsenelle ja parlamentin pääsihteeristöön. (1) EYVL L 324, 29.11.2002. (2) Komission päätös 2001/854/EY, tehty 3 päivänä joulukuuta 2001, jäsenvaltioiden vuodeksi 2002 esittämien TSE:n valvontaohjelmien hyväksymisestä ja yhteisön rahoitusosuuden vahvistamisesta (tiedoksiannettu numerolla K(2001) 3819) (EYVL L 318, 4.12.2001). (3) Komission päätös 2002/246/EY, tehty 27 päivänä maaliskuuta 2002, päätösten 2001/730/EY ja 2001/854/EY muuttamisesta siltä osin kuin asia koskee yhteisön rahoitusosuutta jäsenvaltioiden vuodeksi 2002 esittämiin TSE:n valvontaohjelmiin (tiedoksiannettu numerolla K(2002) 1266) (EYVL L 84, 28.3.2002). (4) Komission päätös 2002/945/EY, tehty 28 päivänä marraskuuta 2002, päätösten 2001/730/EY ja 2001/854/EY muuttamisesta siltä osin kuin asia koskee yhteisön rahoitusosuuden myöntämistä jäsenvaltioiden vuodeksi 2002 esittämiin TSE:iden valvontaohjelmiin (tiedoksiannettu numerolla K(2002) 4594) (EYVL L 326, 3.12.2002).